የጀርመኑ ባየርሙኒክ በኢትዮጵያ
የቡንደስሊጋው
ክለብ ባየርሙኒክ በአዲስ አበባ የእግር ኳስ ትምህርት ቤት እንደሚከፍት የኢትዮጵያ እግር ኳስ ፌዴሬሽን አስታወቀ። አንጋፋው ክለብ በእግር ኳስ ልማት ላይ ለመስራት ፍላጎት ያለው በመሆኑ የክለቡ አመራር አባላት ወደ አዲስ አበባ እንደሚመጡም ታውቋል። ቀደም ባለው ጊዜ ኢትዮ-ጀርመን የእግር ኳስ ልማት በሚል የተለያዩ ስራዎች ሲሰሩ ቆይተዋል። ይህ ስራ ለኢትዮጵያ እግር ኳስ ስፖርት በእጅጉ አስፈላጊ በመሆኑ ፕሮጀክቱን ለመቀጠልም የፌዴሬሽኑ ጽህፈት ቤት ኃላፊ ዶክተር እያሱ መርሃጽድቅ ከጀርመን መንግስት ጋር ተነጋግረዋል። በዚህም
መሰረት የጀርመኑ ክለብ ከፌዴሬሽኑ ጋር ለመስራት በሚያስችለው ቅድመ ሁኔታዎች ላይ ለመወያየትም ነው አመራሩ የሚመጣው። የክለቡ የክብር አምባሳደር የሆነው ብራዚሊዊው የቀድሞ አጥቂ ጂኦቫኒ ኤልበር፣ የክለቡ ዋና ስራ አስፈፃሚ ካርል ሄይንዝ ሩሚኒገ እና ሌሎችም ግለሰቦች ወደ አዲስ አበባ እንደሚመጡም ይጠበቃል። ለቀናት በአዲስ አበባ በሚኖራቸው ቆይታም የተለያዩ ተግባራት ያከናውናሉ። የአምስት ጊዜ የአውሮፓ ቻምፒዮኖቹ አዲስ አበባ በሚኖራቸው ቆይታ ከኢትዮጵያ እግር ኳስ ፌዴሬሽን አመራሮች ጋር በቀጣይ በሚኖረው ሁለተናዊ ግኑኝነት ዙሪያ ውይይትም ያደርጋሉ። በአዲስ አበባ እግርኳስ ፌዴሬሽን ስር በሚካሄደው ከ17 ዓመት በታች ውድድር ተሳታፊ ከሆኑት ክለቦች መካከል ኢትዮጵያ መድን፣ ኢትዮጵያ ቡና፣ ቅዱስ ጊዮርጊስ፣ ሠላም፣ የኢትዮጵያ ወጣቶች ስፖርት አካዳሚ፣ ኢትዮ ኤሌክትሪክ እንዲሁም የአሰልጣኝ ሰውነት ቢሻው አካዳሚ ቡድኖች መካከል ከነገ በስቲያ የእግር ኳስ ውድድር ይካሄዳል። ይህም በኢትዮጵያ እግር ኳስ ታዳጊዎች ላይ እየተሰራ ያለውን እንቅስቃሴ እንዲገመግሙ፤ ከዚህም ባሻገር ክለቡ ለመክፈት ላቀደው ትምህርት ቤት መልካም ዕይታ እንዲኖረው ያደርጋልም ተብሏል። ጥሩ መንቀሳቀስ የቻሉትን ተጫዋቾች የተሻለ እድል የሚያገኙበትን መንገድ ያመቻቻሉ ተብሎ ይጠበቃል።ብርሃን
ፈይሳ